b'\n_START_ARTICLE_\nOmert\xc3\xa0\n_START_SECTION_\nZakaj mol\xc4\x8danje\n_START_PARAGRAPH_\nOmert\xc3\xa0 je torej beseda, s katero so v devetnajstem stoletju kamoristi ozna\xc4\x8devali dol\xc5\xbenost mol\xc4\x8danja, a nepisani zakon o mol\xc4\x8danju ni njihov izum. Veljal je na Siciliji \xc5\xbee stoletja pred mafijo. Kakor znano, je bila Sicilija vedno bogata de\xc5\xbeela in morda prav zato odlo\xc4\x8dno samostojna. Zaradi slabih prometnih zvez se je vsaka oblast omejila na nadzor obalnih krajev, medtem ko so v notranjosti nemoteno vladali krajevni gospodje. Sicilijanci pravzaprav niso nikoli sprejeli nobene dr\xc5\xbeavne nadoblasti: \xc5\xa1e danes so v okviru Italije de\xc5\xbeela s posebnim statutom. Od vselej so krajevni mogotci imeli pravico, da kaznujejo prekr\xc5\xa1ke na svoji zemlji, a zanimivo in zna\xc4\x8dilno za Sicilijo je prepri\xc4\x8danje, da ne gre za pravico, temve\xc4\x8d za dol\xc5\xbenost. Po nekak\xc5\xa1nem fevdalnem zakoniku so bili Sicilijanski gospodje ne samo upravi\xc4\x8deni, ampak strogo dol\xc5\xbeni, da skrbijo za red na svojem ozemlju. Zato so zahtevali od podlo\xc5\xbenih, da ne izdajajo podrobnosti o prekr\xc5\xa1kih vi\xc5\xa1jim, dr\xc5\xbeavnim, oblastem, dokler se stvar ne raz\xc4\x8disti in kaznuje po krajevnih navadah. To je bilo nekak\xc5\xa1no vite\xc5\xa1ko pojmovanje \xc4\x8dasti, kjer samo prizadeti lahko ma\xc5\xa1\xc4\x8duje \xc5\xbealitev. V \xc5\xa1ir\xc5\xa1em pogledu je to bilo samo zoperstavljanje kolonizaciji.\n_START_SECTION_\nDol\xc5\xbenost mol\xc4\x8danja danes\n_START_PARAGRAPH_\nPoudariti je treba, da besede omert\xc3\xa0 Sicilijanci in nato mafijci sploh niso poznali, dokler je niso v preteklem stoletju za\xc4\x8deli uporabljati kamoristi. Kamora pa ni izrodek fevdalne dru\xc5\xbebe kakor mafija, pa\xc4\x8d pa je enostavno kriminalna organizacija, ki na\xc4\x8drtno mori in ropa. Nima niti v daljni zgodovini kakega sprejemljivega vzroka za nastanek razen pohlepa po tujem imetju in politi\xc4\x8dni mo\xc4\x8di._NEWLINE_Stari sicilijanski zakon o mol\xc4\x8danju je v kamoristi\xc4\x8dni izvedbi postal to, kar danes je: solidarnost z zlikovci, ki se pridobiva in utrjuje z ustrahovanjem posameznikov in podkupovanjem oblasti.\n_START_SECTION_\nDol\xc5\xbenost mol\xc4\x8danja druga\xc4\x8de\n_START_PARAGRAPH_\nDol\xc5\xbenost mol\xc4\x8danja, ki jo mi zaradi omejene kulture medijev pripisujemo samo mafiji, je raz\xc5\xa1irjena po vsem svetu in na vseh nivojih. Predvsem izrazita je v voja\xc5\xa1kih in \xc5\xa1tudentskih krogih: pomislimo na primer na prikrivanje vojnih zlo\xc4\x8dinov ali na opravi\xc4\x8devanje skrajnih oblik brucovanja na japonskih \xc5\xa1olah. Zelo je razvita tudi v vseh tistih organizacijah, kjer \xc5\xbee sama pripadnost klubu zahteva, da ostane njegova podoba neomade\xc5\xbeevana._NEWLINE_Najvi\xc5\xa1je od teh organizacij so seveda dr\xc5\xbeave, ki brez te\xc5\xbeav priznajo, da obstajajo neizogibne\xc2\xa0\xc2\xbbdr\xc5\xbeavne tajne\xc2\xab: gre seveda za izrazito dol\xc5\xbenost mol\xc4\x8danja, ki jo vsi sprejmemo kot pozitivno komponento oblasti, ker \xc5\xa1\xc4\x8diti ugled na\xc5\xa1e dr\xc5\xbeave. \xc4\x8ce gremo na manj\xc5\xa1e in bolj osebne primere, bi se nam prav tako zdelo pametno prikriti te\xc5\xbekemu bolniku, da umira. Ali \xc4\x8disto vsakdanji primer: katera mati bi v \xc5\xa1oli razglasila, da sin mo\xc4\x8di posteljo? Tudi ona \xc4\x8duti dol\xc5\xbenost mol\xc4\x8danja.\n_START_SECTION_\nPosledice dol\xc5\xbenosti mol\xc4\x8danja\n_START_PARAGRAPH_\nDanes \xc5\xbeivimo v toliko organiziranem svetu, da je sodelovanje z oblastmi nujno potrebno, zato je starosicilijansko pojmovanje dol\xc5\xbenosti mol\xc4\x8danja \xc5\xa1kodljivo. Vrhunska oblast je namre\xc4\x8d mo\xc4\x8dnej\xc5\xa1a od lokalne. Toda takega pojmovanja prakti\xc4\x8dno ni ve\xc4\x8d. Dejansko je danes omert\xc3\xa0 samo brezpogojna pomo\xc4\x8d zlo\xc4\x8dincem in kot tako jo moramo obsoditi in preganjati na vse na\xc4\x8dine, ker zavira in onemogo\xc4\x8da kaznovanje nekaterih zlo\xc4\x8dinov. Vendar je to le teorija, uporabna do dolo\xc4\x8dene stopnje oblasti. Prav zaradi tiste dol\xc5\xbenosti mol\xc4\x8danja, ki smo jo vsi sprejeli, to je dr\xc5\xbeavne, so danes omogo\xc4\x8deni zlo\xc4\x8dini na vi\xc5\xa1ji ravni, ki jih posameznik niti ne opazi in ki jih dr\xc5\xbeavnik mora spregledati.'